Document ID: 32014D0909

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 12ης Δεκεμβρίου 2014 για ορισμένα προστατευτικά μέτρα σχετικά με την επιβεβαιωμένη εμφάνιση του μικρού κανθάρου των κυψελών στην Ιταλία [κοινοποιηθείσα υπό τον αριθμό C(2014) 9415] (Το κείμενο στην ιταλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2014/909/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, Εκτιμώντας τα ακόλουθα: (1) Ο μικρός κάνθαρος των κυψελών (Aethina tumida) είναι ένα παράσιτο των μελισσών. Είναι ενδημικός στην υποσαχάρια Αφρική και έχει την ικανότητα να πολλαπλασιάζεται ταχέως με την παρουσία γόνων μελισσών και μελιού κηρήθρας. Τα ενήλικα δείγματα δύνανται να ίπτανται έως αρκετά χιλιόμετρα για να εισβάλουν σε άλλα παρόμοια μέρη. Ο μικρός κάνθαρος των κυψελών είναι νόσος που πρέπει να δηλώνεται υποχρεωτικά στην Ένωση σύμφωνα με την οδηγία 92/65/ΕΟΚ του Συμβουλίου (3). (2) Στις 11 Σεπτεμβρίου 2014 η Ιταλία ενημέρωσε την Επιτροπή σχετικά με την εμφάνιση του μικρού κανθάρου των κυψελών σε αποικία-πυρήνα, που δημιουργήθηκε από πανεπιστημιακό τμήμα της περιφέρειας της Καλαβρίας. (3) Η Ιταλία εφάρμοσε αμέσως μέτρα για την εξάλειψη και την πρόληψη της εξάπλωσης του μικρού κανθάρου των κυψελών, καθώς και για την εξακρίβωση της έκτασης της εμφάνισης του εν λόγω παρασίτου στις περιοχές γύρω από την εστία στην Καλαβρία. Ειδικότερα, καθορίστηκαν ζώνη προστασίας με ακτίνα 20 km και ζώνη επιτήρησης με ακτίνα 100 km από τον τόπο της εστίας. Οι περιοχές σε ακτίνα 100 km αφορούν επίσης τις επαρχίες Μεσίνα και Κατάνια της Σικελίας. (4) Μετά τη διαπίστωση της εμφάνισης του μικρού κανθάρου των κυψελών σε άλλα μελισσοκομεία κοντά στον τόπο της πρώτης εμφάνισης, η Ιταλία επεξέτεινε τα μέτρα, συμπεριλαμβανομένων της δημιουργίας ζώνης επιτήρησης και της απαγόρευσης της μετακίνησης των μελιτοφόρων μελισσών και των αγριομελισσών (Bombus spp.), ώστε να καλυφθεί ολόκληρη η περιφέρεια της Καλαβρίας. (5) Μετά την ημερομηνία της πρώτης εμφάνισης του μικρού κανθάρου των κυψελών στην Καλαβρία, επιβεβαιώθηκαν άλλες 35 περιπτώσεις εμφάνισης του εν λόγω παρασίτου σε μελισσοκομεία που βρίσκονται πολύ κοντά στη ζώνη προστασίας ακτίνας 20 km Οι έλεγχοι που διενεργήθηκαν σε άλλα μέρη της Καλαβρίας έχουν δώσει, μέχρι σήμερα, αρνητικά αποτελέσματα όσον αφορά την παρουσία του παρασίτου. (6) Στις 7 Νοεμβρίου 2014 η Ιταλία ενημέρωσε σχετικά με νέα εμφάνιση του μικρού κανθάρου των κυψελών στην επαρχία Σιρακούσα της Σικελίας, που βρίσκεται εκτός των περιοχών που υπόκεινταν σε περιορισμούς. Η εμφάνιση εντοπίστηκε σε μελισσοκομείο που μετακινήθηκε από τη ζώνη προστασίας της Καλαβρίας στα τέλη Αυγούστου του 2014, πριν από την εφαρμογή των περιοριστικών μέτρων. (7) Σε όλες τις θετικές περιπτώσεις, τα πληγέντα μελισσοκομεία καταστράφηκαν· ωστόσο, η εξάπλωση του μικρού κανθάρου των κυψελών από την πληγείσα περιοχή της Ιταλίας θα μπορούσε να αποτελεί σοβαρό κίνδυνο για τις μελιτοφόρες μέλισσες και τις αγριομέλισσες στην Ένωση. (8) Για να προληφθεί τυχόν περιττή διαταραχή στο εμπόριο εντός της Ένωσης και να αποφευχθεί η επιβολή αδικαιολόγητων φραγμών στο εμπόριο από τρίτες χώρες, καθώς και για να προληφθεί η εξάπλωση του μικρού κανθάρου των κυψελών σε άλλα μέρη της Ένωσης, είναι αναγκαίο να θεσπιστεί σε επίπεδο Ένωσης κατάλογος των περιοχών της Ιταλίας που θα πρέπει να υπόκεινται σε ορισμένους περιορισμούς μετακίνησης όσον αφορά τα βασικά προϊόντα σε σχέση με την εμφάνιση του μικρού κανθάρου των κυψελών. (9) Επιπλέον, αυτές οι περιοχές πρέπει να ληφθούν υπόψη ως στοιχείο αναφοράς και στην πιστοποίηση του ενδοενωσιακού εμπορίου, αφού το υγειονομικό πιστοποιητικό για το εμπόριο μελισσών και αγριομελισσών που παρατίθεται στο μέρος 2 του παραρτήματος Ε της οδηγίας 92/65/ΕΟΚ ορίζει ότι οι εν λόγω μέλισσες πρέπει να προέρχονται από περιοχή σε ακτίνα τουλάχιστον 100 km, η οποία δεν υπόκειται σε περιορισμούς σχετικούς με την υπόνοια ή την επιβεβαίωση εμφάνισης του μικρού κανθάρου των κυψελών και δεν έχει προσβληθεί από το εν λόγω παράσιτο. (10) Τα μέτρα που προβλέπονται στην παρούσα απόφαση θα πρέπει να επανεξεταστούν βάσει της εξέλιξης της επιδημιολογικής κατάστασης του μικρού κανθάρου των κυψελών στην Ιταλία εντός περιόδου οκτώ μηνών από την ημερομηνία έκδοσης της παρούσας απόφασης. (11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η παρούσα απόφαση ορίζει τα προστατευτικά μέτρα που πρέπει να ληφθούν από την Ιταλία μετά την επιβεβαιωμένη εμφάνιση του μικρού κανθάρου των κυψελών (Aethina tumida) στις μελιτοφόρες μέλισσες (Apis mellifera), στις περιοχές που απαριθμούνται στο παράρτημα. Άρθρο 2 Για τους σκοπούς της παρούσας απόφασης ισχύουν οι ακόλουθοι ορισμοί: α) «κυψέλη» : i) καταφύγιο που κατασκευάζεται για τις μελιτοφόρες μέλισσες· ii) περιέκτης ή αποικία αγριομελισσών (Bombus spp.)· β) «μελισσοκομείο»: ομάδα κυψελών και ο χώρος ή οι εγκαταστάσεις σε γεωγραφική τοποθεσία στην οποία διατηρείται ή διατηρήθηκε η εν λόγω ομάδα κυψελών· γ) «μη μεταποιημένα υποπροϊόντα μελισσοκομίας»: το μέλι, ο κηρός μελισσών, ο βασιλικός πολτός, η πρόπολη ή η γύρη που δεν προορίζονται για κατανάλωση από τον άνθρωπο, όπως ορίζονται στο σημείο 10 του παραρτήματος I του κανονισμού (ΕΕ) αριθ. 142/2011 της Επιτροπής (4), τα οποία δεν έχουν υποβληθεί σε καμία διαδικασία μεταποίησης, όπως αναφέρεται στη σειρά 10 της στήλης 4 του πίνακα 2 στο τμήμα 1 του κεφαλαίου II του παραρτήματος XIV του εν λόγω κανονισμού· δ) «μελισσοκομικός εξοπλισμός»: οι κυψέλες, τα μέρη κυψελών και τα εργαλεία που χρησιμοποιούνται στις μελισσοκομικές δραστηριότητες. Άρθρο 3 1. Η Ιταλία εξασφαλίζει ότι τα ακόλουθα προστατευτικά μέτρα εφαρμόζονται στις περιοχές που απαριθμούνται στο παράρτημα: α) απαγόρευση της αποστολής φορτίων των ακόλουθων προϊόντων από τις περιοχές που απαριθμούνται στο παράρτημα προς άλλες περιοχές της Ένωσης: i) μελιτοφόρες μέλισσες· ii) αγριομέλισσες· iii) μη μεταποιημένα υποπροϊόντα μελισσοκομίας· iv) μελισσοκομικός εξοπλισμός· v) μέλι κηρήθρας που προορίζεται για κατανάλωση από τον άνθρωπο· β) διενέργεια άμεσων επιθεωρήσεων και επιδημιολογικών ερευνών, συμπεριλαμβανομένων των εξής: i) αναγνώριση και εντοπισμός των μετακινήσεων των εμπορευμάτων που αναφέρονται στο άρθρο 3 παράγραφος 1 στοιχείο α) προς και από τα μελισσοκομεία και τις εγκαταστάσεις συλλογής μελιού που βρίσκονται σε ακτίνα 20 km γύρω από την/τις κυψέλη/-ες όπου έχει επιβεβαιωθεί η εμφάνιση του μικρού κανθάρου των κυψελών· ii) κοινοποίηση των αποτελεσμάτων των εν λόγω άμεσων επιθεωρήσεων και επιδημιολογικών ερευνών στην Επιτροπή. 2. Η Ιταλία διεξάγει περαιτέρω επιθεωρήσεις και επιδημιολογικές έρευνες, συμπεριλαμβανομένου του εντοπισμού των προηγούμενων μετακινήσεων των εμπορευμάτων που αναφέρονται στο άρθρο 3 παράγραφος 1 στοιχείο α) από και προς τις περιοχές που απαριθμούνται στο παράρτημα. 3. Με βάση τα αποτελέσματα των επιθεωρήσεων και των επιδημιολογικών ερευνών που προβλέπονται στην παράγραφο 1 στοιχείο β) και στην παράγραφο 2, η Ιταλία ενδέχεται να εφαρμόσει πρόσθετα κατάλληλα προστατευτικά μέτρα, κατά περίπτωση. 4. Η Ιταλία ενημερώνει την Επιτροπή και τα κράτη μέλη σχετικά με την εφαρμογή των προστατευτικών μέτρων που προβλέπονται στις παραγράφους 1, 2 και 3. Άρθρο 4 Η παρούσα απόφαση εφαρμόζεται έως την 31η Μαΐου 2015. Άρθρο 5 Η παρούσα απόφαση απευθύνεται στην Ιταλική Δημοκρατία. Βρυξέλλες, 12 Δεκεμβρίου 2014.

Classification Labels:
105
103
100
99

Label Descriptions:
{"105": "ΚΤΗΝΟΤΡΟΦΙΑ", "103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2442
711
5283
2825
122
2106
4590
912
2200
1520
5877

EuroVoc IDs (Expanded): 2442
711
5283
2825
122
2106
4590
912
2200
1520
5877

Dataset Source: meu

Split: test